Amory Smith van Afrikaanse Hoër Meisieskool, Pretoria vertel:
Ek onthou soos gister my eerste drama klas by Tannie Celia, met twee vlegsels en blink ogies het ek baie uitgesien na wat ek gaan leer. As ek terugkyk na die afgelope 8 jaar by Sweef Kommunikasie- en Dramastudio, kan ek nie glo watter mylpale ek bereik het, en hoe my menswees gegroei en ontwikkel het nie. Ek onthou nog my eerste mimiek kunswedstryd tot my ongelooflike verrykende Senior gevorderde kommunikasie eksamen wat ek die jaar voltooi het onder Tannie Celia se ervare hand en inspirasie.
Die leiding en afrigting wat ek oor die afgelope 8 jaar ontvang het laat my glo dat drama nie net ‘n optrede is nie, maar beslis my leefstyl. Dit is ‘n proses van ontwikkeling en ervarings op soveel gebiede in die dramawêreld. Sweef Kommunikasie- en Dramastudio het my gehelp met ontwikkeling van karakters in die teater, Alice in Wonderland musiekblyspel as hoofrol, asook Cinderella musiekblyspel as hoofrol, en op die skerm (Raaiselkind).
Ek wil vandag stil staan en dankie se vir die harde werk en toewyding, wat die Studio elke leerder bied, om sy of haar volle potensiaal te kan bereik, en in die proses te groei en lewensvaardighede aan te leer, wat ons lewenslank kan gebruik en om jong akteurs/aktrises te vorm.
Amory Smith: 2010 - 2018
Toe ek in graad 8 by Sweef Kommunikasie- en Dramastudio begin het, kon ek skaars met my eie vriende ordentlik kommunikeer. Ek was daardie teruggetrokke kind in die klas. Na 'n jaar kon ek met selfvertroue voor ander praat en optree! Ek is nou 'n onder-hoofleier by my skool en dinge gaan goed! Tannie Celia het my die geleentheid gebied om my stem te vind en om lekker te kry daarby. Sweef is the way to success!
Baie dramastudios leer jou die beginsels van drama, projeksie, artikulasie ensovoorts. Maar by Sweef Kommunikasie en Dramastudio word dit binne die eerste paar lesse afgehandel en dan word jy geleer hoe om soos 'n "Sweefter" almal te entertain.
Jy leer hoe om die gehoor in jou palm te hou, om hulle op 'n treinrit deur die berge van emosies te vat. Jy laat die gehoor saam met jou lag en huil en jy laat die gehoor dink. As 'n "Sweefter" sal jy nie die een wees oor wie die beoordelaars gaan dink 'dit was nie te sleg nie'; as 'n "Sweefter" sal jy die enigste een wees wat in hulle gedagtes gaan bly weke na jy opgetree het!
Tannie Celia is een van die min mense wat nie net drama gee om dit te gee nie, sy gee dit vir die liefde van die kuns en die kinders. Onder haar leiding sal jy sommer vinnig-vinnig sweef soos 'n arend deur die lug van drama. Sweef Kommunikasie en Dramastudio beteken so baie vir my! Jy hoef nie rugby, netbal, krieket, hokkie of enige van daardie sporte te beoefen om beroemd te wees nie!
Te danke aan Tannie Celia en Sweef Kommunikasie en Dramastudio is ek een van die gewildste kinders in my skool! Sweef Kommunikasie en Dramastudio is nie net 'n dramastudio nie - dit is 'n groot familie. Ek kan eerlikwaar sê dat daar nie enige ander dramastudio is wat my geleer het om deur die lug van drama te sweef, soos hierdie studio nie.
Die wyse William Ward het eens gesê: “The mediocre teacher tells. The good teacher explains. The superior teacher demonstrates. The great teacher inspires.” Celia voldoen volkome aan laasgenoemde.
Haar lewensfilosofie daag studente uit om nuwe horisonne te ontdek en om hul talente te ontsluit. Spraak en drama bied ongekende voordele vir jong volwassenes se ontwikkeling en is ‘n veld wat Celia gewis verstaan.
(Marchrizel Jordaan was van Graad 2 tot 2012 betrokke by Sweef Dramastudio. Sy studeer tans regte aan die Universiteit van Pretoria - CvdB)
Wat ek egter altyd sal saamdra is nie die persentasies, sertifikate of medaljes nie, maar die pret, gelag en gesels nog voordat ons enigsins aan ‘n teks geraak het.
By Sweef Kommunikasie- en Dramastudio was ek nie net myself nie. Daar kon ek wees wie ookal ek wou! Of dit nou Basil Fawlty van die ‘Fawlty Towers’ reeks was, of ‘n Elizabethan lady by ‘n teepartytjie. In Shakespeare se woorde: “All the world's a stage, and all the men and women merely players.”